《过岳阳追酬王壬秋巴陵城楼题壁》
清代·邓辅纶

江山暮凄凝，西晖亦未灭。登楼余何思，天末下微叶。

怀人阻轻驾，芳翰悚惊瞥。弄珠凄汉游，搴兰感湘别。

即事惜睽携，举目异徂辙。情随沅澧深，形滞江山隔。

洞庭信周险，南服资控扼。涘渚自靡涯，升涸恒依节。

流止貌涵鉴，盈虚几时哲。群鸥浴和风，棹女溯归月。

寸心澹元竞，千里平不竭。岁晚淹桂舟，蘅芜犹可掇。

作者简介：（1818—1893）清湖南武冈人，字弥之。咸丰元年副贡。曾入南昌围城中省父，一度率兵镇压太平军。以曾国藩荐擢至道员。少与王壬秋交好，壬秋遍研群学，辅纶专治文史，后俱以诗名。邓诗全学《选》体，多拟古之作。有《白香亭诗文集》。